  Туспуктэм: vk.com (Сергей Юрин) Анжелика Тихонова корреспондент Пичи Пурга ёросысь Уча черкогуртын «Культура малой Родины» парти ӵектос улсын лулчеберетъя юртысь учкисьёслы залэз выльдӥзы. Со сярысь ёрослэн тӧроез Сергей Юрин «ВКонтакте» мерлыко вотэсысь бамаз ивортӥз. Культура юртысь учкисьёслы залэз быдэсак выльдӥзы: сценазэ но выжзэ, тылъёссэ быдэсак воштӥзы, борддоръёссэ, вӧлдэтъёссэ тупатъязы, учкисьёслы выль туала пуконъёс пуктӥзы, сцена вылэ выль дӥсь ошизы. « Юн оскыса вераны луэ, туннэ нуналлы татын калыклэсь шутэтсконзэ ӟеч радъяны, нылпиослэсь но мӧйыослэсь пӧртэм творчествоя быгатонлыкъёссэс, кичӧлтонъёссэс шараяны но азинтыны вань луонлыкъёс кылдытэмын » Сергей Юрин, Пичи Пурга ёрослэн тӧроез Культура юртын калык понна 17 пӧртэм клубъёс но огазеяськонъёс ужало. Отчы 200-лэсь трос адями ветлэ. Пусъём, лулчеберет юртэз тупатъян ужъёс куинь ар ӵоже тупен-тупен мынӥзы ни. Со дыр ӵоже ужъюртлэсь липетсэ рос-прос лэсьтӥзы, корказьзэ, укнооссэ, ӧсъёссэ, шуныт вуттӥсь сӧзнэтсэ воштӥзы, выль отмостка кисьтӥзы. Ужъёсты быдэстыны оглом 7 миллион манетлэсь трос коньдон кутӥзы. Тодэ вайытом, парти ӵектос улсын Можга ёросысь Уча черкогуртысь культура юртэз но лэсьтӥзы.  Тегъёс: Удмуртия ПичиПурга Лулчеберет тупатъянужъёс  